Source: https://slovensko.apatykar.info/clanek-572/
Timestamp: 2020-02-19 20:15:29+00:00
Document Index: 1899726

Matched Legal Cases: ['§ 36', '§ 45', '§ 36', '§ 36', '§ 36', '§ 19', '§ 45', '§ 31', '§ 35', '§ 45', '§ 8', '§ 36']

Legislatívne návrhy SLeK na zamedzenie obchádzania a porušovania právnych predpisov IV. – APATYKÁŘ®
Legislatívne návrhy SLeK na zamedzenie obchádzania a porušovania právnych predpisov IV.
Vloženo: 09.11.2007, 06:12 | Čteno: 10077×
Zľavy a rabaty
§ 36 ods. 6 zákona č. 140/1998 Z.z.:
„Držiteľ povolenia na poskytovanie lekárenskej starostlivosti nesmie poskytovať ani prijímať zľavy a rabaty v naturáliách.” § 45, ods. 1 zákona č. 577/2004 Z.z.:
„Pri znížení predajnej ceny čiastočne uhrádzaného lieku na základe verejného zdravotného poistenia alebo čiastočne uhrádzanej dietetickej potraviny na základe verejného zdravotného poistenia v lekárni musí zostať pomer úhrady zdravotnej poisťovne a úhrady poistenca nezmenený.” § 36 ods. 2 písm w) zákona č. 140/1998 Z.z.:
„Držiteľ povolenia na poskytovanie lekárenskej starostlivosti je povinný vyberať od pacientov úhrady za služby súvisiace s poskytovaním zdravotnej starostlivosti vo výške podľa osobitného predpisu.” § 36 ods. 5 zákona č. 140/1998 Z.z.:
„Držiteľ povolenia na poskytovanie lekárenskej starostlivosti nesmie vyberať finančnú úhradu za výdaj liekov, zdravotníckych pomôcok a dietetických potravín, za ktoré prislúcha finančná úhrada podľa osobitného predpisu, okrem prípadu, ak lekár na základe písomného súhlasu pacienta vyznačí na lekárskom predpise v časti Hradí pacient finančnú úhradu pacienta, ani vyberať finančnú úhradu v nesprávnej výške.” V posledných rokoch sa u viacerých poskytovateľov uplatňuje tzv. vernostný systém bonifikácie pacienta za výber liekov a za nákup doplnkového sortimentu. Uplatnením vyššie popísaného postupu dochádza k porušeniu všetkých uvedených zákonných ustanovení. Takto postupujúci držitelia však obchádzajú uvedené zákonné ustanovenia takým spôsobom, že na pokladničnom doklade uvedú správnu sumu doplatku pacienta aj poplatku sa služby súvisiace s poskytovaním zdravotnej starostlivosti, ale od pacienta inkasujú odlišnú (nižšiu) sumu.
SLeK sa domnieva, že takýto spôsob motivácie klienta vedie k:
neúčelnej spotrebe liekov,
narúšaniu princípov kategorizácie a liekovej politiky štátu,
neoprávnenému využívaniu verejných zdrojov,
narúšaniu významu regulačných poplatkov,
narúšaniu hospodárskej súťaže (poskytovateľ dodržiavajúci zákonné pravidlá je v konkurenčnej nevýhode)
Štát, ktorý kompetenciou danou Ministerstvu zdravotníctva reguluje ceny liekov, zdravotníckych pomôcok a dietetických potravín, výšku úhrady zdravotnou poisťovňou a percentuálnu výšku doplatku pacienta ako aj výšku a obsah regulačných poplatkov, takto stráca všetky tieto regulačné nástroje, ktoré sa dostávajú do rúk ekonomicky silných skupín. Zmyslom týchto nástrojov a celej regulácie je efektívne využitie vzácnych zdrojov v procese používania liekov a zdravotníckych pomôcok. Porušovaním týchto princípov sú narušené základné princípy na ktorých je postavený systém celého zdravotníctva a štát postupne stráca možnosti priameho ovplyvňovania tohto segmentu.
V súvislosti s poskytovaním rozličných zliav a rabatov či už vo forme zákazníckych kariet alebo vo forme odpúšťania doplatkov na lieky alebo poplatkov za spracovanie receptu sa SLeK obrátila v konkrétnych prípadoch s konkrétnymi podnetmi na zdravotné poisťovne a na príslušné štátne orgány - VÚC, MZ SR, Úrad pre dohľad nad zdravotnou starostlivosťou a ŠUKL.
Úrad pre dohľad sa podnetom ohľadne lekárne v Čachticiach, ktorá nevyberala doplatky od pacientov vôbec nezaoberal.
MZ SR a VÚC sa k podnetom týkajúcom sa lekárne v Čachticiach vyjadrili v tom smere, že predmetný podnet zaradili do výkonu kontrolnej a dozornej činnosti v roku 2007.
ŠUKL sa vyjadril, že kontrolou zistili, že pacienti so zákazníckou kartou platili len 5 Sk za každý recept, doplatky boli na bločku z pokladnice uvedené, avšak pacientom boli odpustené. V lekárni boli voľne uložené letáčiky propagujúce zákaznícke karty a na dverách lekárne bol oznam o akcii bez doplatku, ktorá mala pokračovať do 30.6.2007 a taktiež plagát o akcii na jún 2007. Záver ŠUKLu bol taký, že doplatky na bločku z registračnej pokladne boli uvádzané a to že neboli v skutočnosti vybrané a teda sa v pokladnici nenachádzajú nie je predmetom posudzovania zo strany ŠUKL. Preto § 36 ods. 5 zákona č. 140/1998 Z.z. ani § 19 ods. 1 zákona č. 577/2004 nebol porušený. Taktiež ŠUKL nezistil porušenie § 45 zákona č. 577/2004 Z.z., lebo pomer úhrady a poisťovne a pacienta ostal zachovaný (bolo to tak na bločku).
Daňový úrad sa podľa svojho písomného vyjadrenia podnetom o postupe lekárne v Čachticiach zaoberá, avšak o výsledku šetrenia nie je oprávnený SLeK informovať.
Zdravotné poisťovne sa v obdobnom prípade vyjadrili, že poskytovateľovi hradia z celkovej ceny lieku sumu, ktorú má podľa zoznamu liekov uhradiť a nekontroluje, či poskytovateľ žiada doplatok od poistenca alebo nie.
Za účelom zabráneniu obchádzania citovaných ustanovení zákonov SLeK navrhla nasledovné zmeny:
Zmenu vyhlášky č. 198/2001 Z.z. a to tak, že v § 31 sa dopĺňajú ods. 10 až 13: 10. „Výdaj liekov nesmie byť viazaný na poskytnutie alebo prijímanie naturálnych alebo finančných rabatov. 11. Poskytovanie naturálnych darov v súvislosti s výdajom liekov je obchádzaním zákona (§ 35 ods. 5 zákona č. 140/1998 Z.z.). 12. Poskytovanie finančných darov v súvislosti s výdajom lieku bez zachovania pomeru úhrady zdravotnej poisťovne a úhrady poistenca je obchádzaním zákona (§ 45 ods. 1 zákona č. 577/2004 Z.z.). 13. Reklama, ktorej obsahom je verejný prísľub poskytnutia finančného alebo naturálneho rabatu alebo daru v súvislosti s výdajom liekov je obchádzaním zákona (§ 8 ods. 4 písm. c) a d) zákona č. 147/2001 Z.z.).”
Zmenu § 36 ods. 6 zákona č. 140/1998 Z.z. v tom zmysle, že doterajší ods. 6 sa dopĺňa o vetu:
„Porušenie tohto ustanovenia je dôvodom na zrušenie povolenia na poskytovanie lekárenskej starostlivosti.”
Poskytovaním akejkoľvek finančnej úhrady za výdaj liekov a zdravotníckych pomôcok môže dôjsť ku súťaženiu medzi poskytovateľmi lekárenskej starostlivosti na inej báze ako prostredníctvom neustáleho zvyšovania kvality a kvantity lekárenskej starostlivosti. Cieľom tohto návrhu je vyjasnenie postupu orgánov príslušných na zrušenie povolenia a to tým, že sa legislatívne jasne upraví porušenie tohto ustanovenia ako jedna z dôvodov na zrušenie povolenia.
Nevybírání regulačního p...
Slovensko regulovat vlas...
(Ne)povinné členství v K...
25 let Slovenské lékárni...